62021CO0204(04)
DIGRIET TAL-VIĊI PRESIDENT TAL-QORTI TAL-ĠUSTIZZJA
21 ta’ April 2023 (
*1
)
“Proċeduri għal miżuri provviżorji – Artikolu 163 tar-Regoli tal-Proċedura tal-Qorti tal-Ġustizzja – Talba għar-revoka jew għall-modifika ta’ digriet li jirrigwarda miżuri provviżorji – It-tieni subparagrafu tal-Artikolu 19(1) TUE – Artikolu 47 tal-Karta tad-Drittijiet Fundamentali tal-Unjoni Ewropea – Protezzjoni ġudizzjarja effettiva – Indipendenza tal-imħallfin – Nuqqas ta’ eżekuzzjoni – Bidla fiċ-ċirkustanzi – Pagamenti ta’ penalità”
Fil-Kawża C‑204/21 R-RAP,
li għandha bħala suġġett talba intiża sabiex digriet li jirrigwarda miżuri provviżorji jiġi rrevokat jew emendat, skont l-Artikolu 163 tar-Regoli tal-Proċedura tal-Qorti tal-Ġustizzja, imressqa fl‑10 ta’ Marzu 2023,
Ir-Repubblika tal-Polonja, irrappreżentata minn B. Majczyna u S. Żyrek, bħala aġenti,
rikorrenti,
vs
Il-Kummissjoni Ewropea, irrappreżentata minn K. Herrmann u P. J. O. Van Nuffel, bħala aġenti,
konvenuta,
sostnuta minn:
Ir-Renju tal-Belġju, irrappreżentat minn M. Jacobs, C. Pochet u L. Van den Broeck, bħala aġenti,
Ir-Renju tad-Danimarka, irrappreżentat minn V. Pasternak Jørgensen u Søndahl Wolff u, bħala aġenti,
Ir-Renju tal-Pajjiżi l-Baxxi, irrappreżentat minn M. K. Bulterman u J. Langer, bħala aġenti,
Ir-Repubblika tal-Finlandja, irrappreżentata minn H. Leppo, bħala aġent,
Ir-Renju tal-Isvezja, irrappreżentat inizjalment minn H. Eklinder, J. Lundberg, C. Meyer-Seitz, M. Salborn Hodgson, R. Shahsavan Eriksson, H. Shev u O. Simonsson, sussegwentement minn H. Eklinder, C. Meyer-Seitz, M. Salborn Hodgson, R. Shahsavan Eriksson, H. Shev u O. Simonsson, bħala aġenti,
intervenjenti,
IL-VIĊI PRESIDENT TAL-QORTI TAL-ĠUSTIZZJA,
wara li nstema’ l-Avukat Ġenerali, A. M. Collins,
jagħti l-preżenti
Digriet
1
Permezz tat-talba tagħha, ir-Repubblika tal-Polonja titlob lill-Qorti tal-Ġustizzja tirrevoka jew, sussidjarjament, temenda d-digriet tal-Viċi President tal-Qorti tal-Ġustizzja tas‑27 ta’ Ottubru 2021, Il‑Kummissjoni vs Il‑Polonja (C‑204/21 R, iktar ’il quddiem id-“digriet tas‑27 ta’ Ottubru 2021”, EU:C:2021:878).
Il‑proċedura quddiem il‑Qorti tal-Ġustizzja
2
Fl‑1 ta’ April 2021, il-Kummissjoni Ewropea ppreżentat rikors għal nuqqas ta’ twettiq ta’ obbligu skont l-Artikolu 258 TFUE, intiż sabiex jiġi kkonstatat li:
–
tiddikjara li bl-adozzjoni u ż-żamma fis-seħħ tal-Artikolu 42a(1) u (2) u l-Artikolu 55(4) tal-ustawa – Prawo o ustroju sądów powszechnych (il-Liġi dwar l-Organizzazzjoni tal-Qrati Ordinarji) tas‑27 ta’ Lulju 2001 (Dz. U. tal-2001, Nru 98, pożizzjoni 1070), kif emendata mill-ustawa o zmianie ustawy – Prawo o ustroju sądów powszechnych, ustawy o Sądzie Najwyższym oraz niektórych innych ustaw (il-Liġi li Temenda l-Liġi dwar l-Organizzazzjoni tal-Qrati Ordinarji, il-Liġi dwar il-Qorti Suprema u Ċerti Liġijiet Oħra) tal‑20 ta’ Diċembru 2019 (Dz. U. tal‑2020, pożizzjoni 190; iktar ’il quddiem “il-Liġi Emendatorja”) (iktar ’il quddiem “il-Liġi emendata dwar l-Organizzazzjoni tal-Qrati Ordinarji”), l-Artikolu 26(3) u l-Artikolu 29(2) u (3) tal-ustawa o Sądzie Najwyższym (il-Liġi dwar il-Qorti Suprema) tat‑8 ta’ Diċembru 2017 (Dz. U. tal-2018, pożizzjoni 5), kif emendata mil-Liġi Emendatorja (iktar ’il quddiem “il-Liġi emendata dwar il-Qorti Suprema”), l-Artikolu 5(1a) u (1b) tal-ustawa – Prawo o ustroju sądów administracyjnych (il-Liġi dwar l-Organizzazzjoni tal-Qrati Amministrattivi) tal-25 ta’ Lulju 2002 (Dz. U. tal-2002, pożizzjoni 1269), kif emendata mil-Liġi Emendatorja (iktar ’il quddiem “il-Liġi Emendata dwar l-Organizzazzjoni tal-Qrati Amministrattivi”), kif ukoll l-Artikolu 8 tal-Liġi Emendatorja, li jipprojbixxu lil kwalunkwe qorti nazzjonali milli tisħarreġ il-konformità mar-rekwiżiti tal-Unjoni Ewropea dwar qorti indipendenti u imparzjali stabbilita minn qabel bil-liġi, ir-Repubblika tal-Polonja naqset milli tissodisfa l-obbligi tagħha taħt it-tieni subparagrafu tal-Artikolu 19(1) TUE, moqri flimkien mal-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem “il-Karta”), fid-dawl tal-ġurisprudenza tal-Qorti Ewropea tad-Drittijiet tal-Bniedem dwar l-Artikolu 6(1) tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, iffirmata f’Ruma fl‑4 ta’ Novembru 1950 kif ukoll tal-Artikolu 267 TFUE u tal-prinċipju tas-supremazija tad-dritt tal-Unjoni;
–
billi adottat u żammet fis-seħħ l-Artikolu 26(2) u (4) sa (6) u l-Artikolu 82(2) sa (5) tal-Liġi Emendata dwar il-Qorti Suprema, kif ukoll l-Artikolu 10 tal-Liġi Emendatorja, li tistabbilixxi l-ġurisdizzjoni esklużiva tal-Izba Kontroli Nadzwyczajnej i Spraw Publicznych (l-Awla ta’ Stħarriġ Straordinarju u tal-Affarijiet Pubbliċi) tas-Sąd Najwyższy (il-Qorti Suprema, il-Polonja) (iktar ’il quddiem l-“Awla ta’ Stħarriġ Straordinarju u tal-Affarijiet Pubbliċi”), sabiex teżamina l-ilmenti u l-kwistjonijiet ġuridiċi dwar l-assenza ta’ indipendenza ta’ qorti jew ta’ mħallef, ir-Repubblika tal-Polonja naqset milli twettaq l-obbligi tagħha taħt id-dispożizzjonijiet meħuda flimkien tat-tieni subparagrafu tal-Artikolu 19(1) TUE u tal-Artikolu 47 tal-Karta, kif ukoll taħt l-Artikolu 267 TFUE u l-prinċipju ta’ supremazija tad-dritt tal-Unjoni;
–
tiddikjara li bl-adozzjoni u ż-żamma fis-seħħ tal-punti 2 u 3 tal-Artikolu 107(1) tal-Liġi Emendata dwar l-Organizzazzjoni tal-Qrati Ordinarji u l-punti 1 sa 3 tal-Artikolu 72(1) tal-Liġi Emendata dwar il-Qorti Suprema, li taħthom l-eżami tal-konformità mar-rekwiżiti tal-Unjoni relatati ma’ qorti indipendenti u imparzjali stabbilita minn qabel bil-liġi jista’ jiġi kklassifikat bħala “reat dixxiplinari”, ir-Repubblika tal-Polonja naqset milli tissodisfa l-obbligi tagħha taħt it-tieni subparagrafu tal-Artikolu 19(1) TUE, moqri flimkien mal-Artikolu 47 tal-Karta, u taħt l-Artikolu 267 TFUE;
–
billi tat lill-Izba Dyscyplinarna (l-Awla Dixxiplinari) tas-Sąd Najwyższy (il-Qorti Suprema) (iktar ’il quddiem l-“Awla Dixxiplinari”, li l-indipendenza u l-imparzjalità tagħha ma humiex żgurati, is-setgħa li tiddeċiedi kawżi li għandhom impatt dirett fuq l-istatus u l-eżerċizzju tal-funzjonijiet ta’ mħallef u assistent imħallef, bħal, minn naħa, it-talbiet għal awtorizzazzjoni sabiex jinfetħu proċeduri kriminali kontra l-imħallfin u l-assistenti mħallfin jew sabiex jiġu arrestati kif ukoll, min-naħa l-oħra, il-kawżi fil-qasam tad-dritt tax-xogħol u tas-sigurtà soċjali dwar l-imħallfin tas-Sąd Najwyższy (il-Qorti Suprema) u l-kawżi dwar l-irtirar ta’ dawn l-imħallfin, ir-Repubblika tal-Polonja naqset milli twettaq l-obbligi tagħha taħt it-tieni subparagrafu tal-Artikolu 19(1) TUE;
–
billi adottat u żammet fis-seħħ l-Artikolu 88a tal-Liġi Emendata dwar il-Qrati Ordinarji, l-Artikolu 45(3) tal-Liġi Emendata dwar il-Qorti Suprema u l-Artikolu 8(2) tal-Liġi Emendata dwar il-Qrati Amministrattivi, ir-Repubblika tal-Polonja kisret id-dritt tar-rispett għall-ħajja privata u d-dritt għall-protezzjoni tad-data personali żgurati mill-Artikolu 7 u mill-Artikolu 8(1) tal-Karta kif ukoll mill-Artikolu 6(1)(c) u (e), l-Artikolu 6(3) u l-Artikolu 9(1) tar-Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika fil-ĠU 2018, L 127, p. 2).
3
Fl-istess jum, il-Kummissjoni ressqet talba għal miżuri provviżorji intiża sabiex il-Qorti tal-Ġustizzja timponi fuq ir-Repubblika tal-Polonja, fl-istennija tas-sentenza li tiddeċiedi fuq il-mertu, sensiela ta’ obbligi.
4
Permezz tad-digriet tal‑14 ta’ Lulju 2021, Il‑Kummissjoni vs Il‑Polonja (C‑204/21 R, iktar ’il quddiem id-“digriet tal‑14 ta’ Lulju 2021”, EU:C:2021:593), il-Viċi President tal-Qorti tal-Ġustizzja, fil-punt 1 tad-dispożittiv ta’ dan id-digriet, ordna lir-Repubblika tal-Polonja, sal-għoti tas-sentenza li ttemm l-istanza fil-Kawża C‑204/21:
a)
tissospendi, minn naħa, l-applikazzjoni tad-dispożizzjonijiet tal-punt (1a) tal-Artikolu 27(1) tal-Liġi Emendata dwar il-Qorti Suprema, skont liema l-Awla Dixxiplinari għandha kompetenza sabiex tiddeċiedi, kemm fl-ewwel istanza kif ukoll fit-tieni istanza, fuq it-talbiet għal awtorizzazzjoni ta’ ftuħ ta’ proċeduri kriminali kontra mħallfin jew imħallfin awżiljarji, li jitqiegħdu f’detenzjoni provviżorja, li jiġu arrestati jew li jitressqu quddiem qorti, kif ukoll, min-naħa l-oħra, l-effetti tad-deċiżjonijiet diġà adottati mill-Awla Dixxiplinari abbażi ta’ dan l-artikolu u li jawtorizzaw il-ftuħ ta’ proċeduri kriminali kontra mħallef jew l-arrest tiegħu, u li tastjeni milli tibgħat il-kawżi msemmija fl-imsemmi artikolu quddiem qorti li ma tissodisfax ir-rekwiżiti ta’ indipendenza ddefiniti, b’mod partikolari, fis-sentenza tad‑19 ta’ Novembru 2019, A. K. et; (Indipendenza tal-Awla Dixxiplinari tal-Qorti Suprema) (C‑585/18, C‑624/18 u C‑625/18, EU:C:2019:982);
b)
tissospendi l-applikazzjoni tad-dispożizzjonijiet tal-punti (2) u (3) tal-Artikolu 27(1) tal-Liġi Emendata dwar il-Qorti Suprema, li abbażi tagħhom l-Awla Dixxiplinari għandha kompetenza sabiex tiddeċiedi fuq il-kawżi dwar l-istatus u l-eżerċizzju tal-funzjonijiet ta’ mħallef tas-Sąd Najwyższy (il-Qorti Suprema), b’mod partikolari fuq il-kawżi fil-qasam tad-dritt industrijali u tas-sigurtà soċjali, kif ukoll fuq il-kawżi dwar l-irtirar ta’ dawn l-imħallfin, u li tastjeni milli tibgħat dawn il-kawżi quddiem qorti li ma tissodisfax ir-rekwiżiti ta’ indipendenza ddefiniti, b’mod partikolari, fis-sentenza tad‑19 ta’ Novembru 2019, A.K. et (Indipendenza tal-Awla Dixxiplinari tal-Qorti Suprema) (C‑585/18, C‑624/18 u C‑625/18, EU:C:2019:982);
c)
tissospendi l-applikazzjoni tad-dispożizzjonijiet tal-punti (2) u (3) tal-Artikolu 107(1) tal-Liġi Emendata dwar il-Qrati Ordinarji, kif ukoll il-punti (1) sa (3) tal-Artikolu 72(1) tal-Liġi Emendata dwar il-Qorti Suprema, li jippermettu li tiġi stabbilita r-responsabbiltà dixxiplinari tal-imħallfin minħabba li jkunu eżaminaw l-osservanza tar-rekwiżiti ta’ indipendenza u ta’ imparzjalità ta’ qorti stabbilita minn qabel mil-liġi fis-sens tad-dispożizzjonijiet meħuda flimkien tal-Artikolu 19(1) TUE u tal-Artikolu 47 tal-Karta;
d)
tissospendi l-applikazzjoni tad-dispożizzjonijiet tal-Artikolu 42a(1) u (2), kif ukoll tal-Artikolu 55(4) tal-Liġi Emendata dwar il-Qrati Ordinarji, tal-Artikolu 26(3), kif ukoll tal-Artikolu 29(2) u (3) tal-Liġi Emendata dwar il-Qorti Suprema, tal-Artikolu 5(1a) u (1b) tal-Liġi Emendata dwar il-Qrati Amministrattivi, u tal-Artikolu 8 tal-Liġi Emendatorja, sa fejn dawn jipprojbixxu lill-qrati nazzjonali milli jivverifikaw l-osservanza tar-rekwiżiti tal-Unjoni dwar qorti indipendenti u imparzjali stabbilita minn qabel permezz tal-liġi, fis-sens tad-dispożizzjonijiet meħuda flimkien tal-Artikolu 19(1) TUE u tal-Artikolu 47 tal-Karta;
e)
tissospendi l-applikazzjoni tad-dispożizzjonijiet tal-Artikolu 26(2) u (4) sa (6), kif ukoll tal-Artikolu 82(2) sa (5) tal-Liġi Emendata dwar il-Qorti Suprema, u tal-Artikolu 10 tal-Liġi Emendatorja, li tistabbilixxi l-kompetenza esklużiva tal-Awla ta’ Stħarriġ Straordinarju u tal-Affarijiet Pubbliċi sabiex teżamina l-ilmenti bbażati fuq l-assenza ta’ indipendenza ta’ mħallef jew ta’ qorti; u
f)
tikkomunika lill-Kummissjoni, mhux iktar tard minn xahar wara n-notifika tad-digriet tal‑14 ta’ Lulju 2021, il-miżuri kollha adottati sabiex tikkonforma bis-sħiħ ma’ dan id-digriet;
5
Permezz ta’ digriet tas‑6 ta’ Ottubru 2021, Il‑Polonja vs Il‑Kummissjoni (C‑204/21 R, EU:C:2021:834), il-Viċi President tal-Qorti tal-Ġustizzja ċaħad talba tar-Repubblika tal-Polonja intiża sabiex id-digriet tal‑14 ta’ Lulju 2021 jiġi rrevokat.
6
Permezz ta’ digriet tas‑27 ta’ Ottubru 2021, il-Viċi President tal-Qorti tal-Ġustizzja ordna lir-Repubblika tal-Polonja tħallas lill-Kummissjoni pagamenti ta’ penalità ta’ EUR 1000000 kuljum, mid-data tan-notifika ta’ din id-digriet lil dan l-Istat Membru u sakemm dan tal-aħħar jikkonforma ruħu mal-obbligi li jirriżultaw mid-digriet tal‑14 ta’ Lulju 2021 jew, jekk jonqos milli jagħmel dan, sad-data tal-għoti tas-sentenza li tagħlaq il-proċeduri preżenti fil-Kawża C‑204/21.
7
Fl‑10 ta’ Marzu 2023, ir-Repubblika tal-Polonja ppreżentat dan ir-rikors.
It‑talbiet tal‑partijiet
8
Ir-Repubblika tal-Polonja titlob li l-Qorti tal-Ġustizzja jogħġobha:
–
tirrevoka d-digriet tas‑27 ta’ Ottubru 2021, jew
–
sussidjarjament, tnaqqas l-ammont tal-pagamenti ta’ penalità imposti minn dan id-digriet.
9
Il-Kummissjoni titlob li l-Qorti tal-Ġustizzja jogħġobha:
–
tiċħad it-talba għar-revoka tad-digriet tas‑27 ta’ Ottubru 2021 u
–
li jittieħdu inkunsiderazzjoni, fl-eżami tat-talba intiża għat-tnaqqis tal-ammont tal-pagamenti ta’ penalità imposti minn dan id-digriet, il-miżuri adottati mir-Repubblika tal-Polonja sabiex timplimenta d-digriet tal‑14 ta’ Lulju 2021.
Fuq it‑talba intiża sabiex id-digriet tas‑27 ta’ Ottubru 2021 jiġi rrevokat jew, sussidjarjament, emendat
10
Qabelxejn, għandu jitfakkar li, skont l-Artikolu 162(1) tar-Regoli tal-Proċedura tal-Qorti tal-Ġustizzja, digriet dwar miżuri provviżorji ma huwiex appellabbli.
11
Madankollu, skont l-Artikolu 163 ta’ dawn ir-Regoli, fuq talba ta’ parti, digriet għal miżuri provviżorji jista’ f’kull ħin jiġi emendat jew irrevokat wara bidla fiċ-ċirkustanzi. Il-kunċett ta’ “bidla fiċ-ċirkustanzi” jirreferi b’mod partikolari għall-okkorrenza ta’ kull element ta’ natura fattwali jew legali li jista’ jqiegħed inkwistjoni l-evalwazzjonijiet tal-Imħallef għal miżuri provviżorji fir-rigward tal-kundizzjonijiet li għalihom l-għoti tas-sospensjoni jew tal-miżura provviżorja huwa suġġett (Digriet tal-Viċi Presidenta tal-Qorti tal-Ġustizzja tal‑20 ta’ Settembru 2021, Ir‑Repubblika Ċeka vs Il‑Polonja, C‑121/21 R, EU:C:2021:752, punt 22).
12
Għandu jiġi enfasizzat ukoll li talba mressqa skont din id-dispożizzjoni hija intiża sabiex jinkiseb mill-Imħallef għal miżuri provviżorji mhux l-annullament retroattiv ta’ digriet li jkun ta miżura provviżorja, iżda biss l-emenda jew it-tħassir tagħha, peress li l-Imħallef għal miżuri provviżorji jista’ jikkunsidra mill-ġdid, għall-futur biss, tali digriet, inkluż, jekk ikun il-każ, billi jevalwa mill-ġdid, fid-dawl taċ-ċirkustanzi eżistenti fid-data tad-deċiżjoni tiegħu, motivi ta’ fatt u ta’ liġi li ġġustifikaw l-għoti tal-miżura provviżorja inkwistjoni (digriet tal-Viċi President tal-Qorti tal-Ġustizzja tad‑19 ta’ Mejju 2022, Ir‑Repubblika Ċeka vs Il‑Polonja (Mina ta’ Turów), C‑121/21 R, mhux ippubblikat, EU:C:2022:408, punt 22 u l-ġurisprudenza ċċitata).
13
Minn dan isegwi li talba mressqa skont l-Artikolu 163 tar-Regoli tal-Proċedura ma jistax ikollha l-għan li tikkontesta l-effetti passati ta’ digriet li jkun ta miżura provviżorja (digriet tal-Viċi President tal-Qorti tal-Ġustizzja tad‑19 ta’ Mejju 2022, Ir‑Repubblika Ċeka vs Il‑Polonja (Mina ta’ Turów), C‑121/21 R, mhux ippubblikat, EU:C:2022:408, punt 23).
14
F’dan il-każ, peress li t-talba mressqa mir-Repubblika tal-Polonja hija intiża biss għad-digriet tas‑27 ta’ Ottubru 2021, hija għandha tinftiehem bħala intiża sabiex il-pagamenti ta’ penalità imposti b’mod anċillari għall-miżuri provviżorji preskritti mid-digriet tal‑14 ta’ Lulju 2021 jiġu rrevokati jew emendati.
15
Sabiex tagħti deċiżjoni fuq din it-talba, l-Artikolu 279 TFUE jagħti lill-Qorti tal-Ġustizzja l-kompetenza tippreskrivi kwalunkwe miżura provviżorja li hija tqis neċessarja sabiex tiġi żgurata l-effikaċja sħiħa tad-deċiżjoni definittiva (digriet tal‑20 ta’ Novembru 2017, Il‑Kummissjoni vs Il‑Polonja, C‑441/17 R, EU:C:2017:877, punt 97, u digriet tas‑27 ta’ Ottubru 2021, punt 19).
16
B’mod partikolari, l-Imħallef għal miżuri provviżorji għandu jkun jista’ jiżgura l-effikaċja ta’ ordni indirizzata lil parti skont l-Artikolu 279 TFUE, billi jadotta kull miżura intiża sabiex din il-parti tosserva tad-digriet għal miżuri provviżorji. Miżura bħal din tista’ b’mod partikolari tikkonsisti fil-previżjoni tal-impożizzjoni ta’ pagamenti ta’ penalità fil-każ fejn l-imsemmija ordni ma tkunx osservata mill-parti kkonċernata (digriet tal‑20 ta’ Novembru 2017, Il‑Kummissjoni vs Il‑Polonja, C‑441/17 R, EU:C:2017:877, punt 100, u digriet tas‑27 ta’ Ottubru 2021, punt 20).
17
F’dan il-kuntest, mid-digriet tas‑27 ta’ Ottubru 2021 jirriżulta li, sa fejn mill-proċess ma kienx jirriżulta li l-miżuri adottati mir-Repubblika tal-Polonja kienu suffiċjenti sabiex tiġi żgurata l-eżekuzzjoni tal-miżuri provviżorji preskritti mid-digriet tal‑14 ta’ Lulju 2021, l-Imħallef għal miżuri provviżorji qies li kien neċessarju li tissaħħaħ l-effettività ta’ dawn il-miżuri provviżorji billi tiġi prevista l-impożizzjoni ta’ pagamenti ta’ penalità fuq dan l-Istat Membru, sabiex dan jiġi dissważ milli jdewwem it-tqegħid f’konformità tal-aġir tiegħu ma’ dan l-aħħar digriet.
18
Għaldaqstant, sabiex tingħata deċiżjoni dwar din it-talba, huwa l-Imħallef għal miżuri provviżorji li għandu jiddetermina jekk l-argumenti mressqa mir-Repubblika tal-Polonja jippermettux li jiġi stabbilit bdil fiċ-ċirkustanzi li jimplika li, fid-data meta din il-qorti tiddeċiedi, il-pagamenti ta’ penalità imposti fuq dan l-Istat Membru permezz tad-digriet tas‑27 ta’ Ottubru 2021 ma għadhomx, kompletament jew parzjalment, iġġustifikati.
19
B’mod iktar preċiż, peress li l-argumenti ppreżentati mir-Repubblika tal-Polonja insostenn ta’ din it-talba huma intiżi li jistabbilixxu li dan l-Istat Membru implimenta b’mod sħiħ il-miżuri provviżorji preskritti mid-digriet tal‑14 ta’ Lulju 2021, huwa l-Imħallef għal miżuri provviżorji li għandu jiddetermina jekk dan huwiex effettivament il-każ, b’tali mod li, f’dan il-każ, l-impożizzjoni ta’ pagamenti ta’ penalità ta’ EUR 1000000 kuljum ma tkunx iktar iġġustifikata għall-futur.
20
Għandu jiġi ppreċiżat ukoll, sa fejn din it-talba hija intiża, sussidjarjament, għat-tnaqqis tal-ammont tal-pagamenti ta’ penalità imposti permezz tad-digriet tas‑27 ta’ Ottubru 2021, li l-Imħallef għal miżuri provviżorji jista’, b’applikazzjoni tal-Artikolu 163 tar-Regoli tal-Proċedura mhux biss jirrevoka iżda wkoll jemenda digriet li jirrigwarda miżuri provviżorji. Tali modifika tista’ b’mod partikolari tikkonsisti fit-tnaqqis tal-ammont ta’ pagamenti ta’ penalità imposti preċedentement fuq Stat Membru meta bidla fiċ-ċirkustanzi tiġġustifika tali tnaqqis.
21
Fid-dawl tal-kunsiderazzjonijiet premessi, għandhom jiġu eżaminati l-modalitajiet ta’ implimentazzjoni tad-diversi miżuri provviżorji preskritti mid-digriet tal‑14 ta’ Lulju 2021, sabiex jiġi ddeterminat jekk ir-Repubblika tal-Polonja wrietx li, wara bdil fiċ-ċirkustanzi, din l-implimentazzjoni tiġġustifika li l-pagamenti ta’ penalità imposti mid-digriet tas‑27 ta’ Ottubru 2021 jiġu rrevokati jew, fin-nuqqas ta’ dan, jitnaqqsu fil-futur.
Fuq l‑obbligu li tiġi sospiża l‑applikazzjoni tad-dispożizzjonijiet tal-punti 1a, 2 u 3 tal-Artikolu 27(1) tal-Liġi Emendata dwar il-Qorti Suprema
Argumenti
22
Ir-Repubblika tal-Polonja ssostni li l-ustawa o zmianie ustawy o Sądzie Najwyższym oraz niektórych innych ustaw (il-Liġi li Temenda l-Liġi dwar il-Qorti Suprema u Ċerti Liġijiet Oħra), tad‑9 ta’ Ġunju 2022 (Dz. U. pożizzjoni 1259, iktar ’il quddiem il-“Liġi tad‑9 ta’ Ġunju 2022”), ħassret l-Awla Dixxiplinari u ħassret l-Artikolu 27 tal-Liġi Emendata dwar il-Qorti Suprema fl-intier tiegħu.
23
L-obbligu li tiġi sospiża l-applikazzjoni tad-dispożizzjonijiet tal-punti 1a, 2 u 3 tal-Artikolu 27(1) ta’ din il-liġi għalhekk ma għadx għandu skop.
24
Il-Kummissjoni tqis ukoll li l-Liġi tad‑9 ta’ Ġunju 2022 implimentat b’mod korrett dan l-obbligu.
Kunsiderazzjonijiet
25
Mill-punt 1(a) u (b) tad-dispożittiv tad-digriet tal‑14 ta’ Lulju 2021 jirriżulta li dan tal-aħħar obbliga lir-Repubblika tal-Polonja, b’mod partikolari, tissospendi l-applikazzjoni tad-dispożizzjonijiet tal-punti 1a, 2 u 3 tal-Artikolu 27(1) tal-Liġi Emendata dwar il-Qorti Suprema, li skonthom l-Awla Dixxiplinari hija kompetenti sabiex tiddeċiedi, kemm fl-ewwel istanza kif ukoll fit-tieni istanza, dwar it-talbiet għal awtorizzazzjoni ta’ ftuħ ta’ proċeduri kriminali kontra mħallfin jew imħallfin awżiljarji, li jitqiegħdu f’detenzjoni provviżorja, li jiġu arrestati jew li jitressqu quddiem qorti kif ukoll fuq il-kawżi relatati mal-istatus u mal-eżerċizzju tal-funzjonijiet ta’ mħallef tas-Sąd Najwyższy (il-Qorti Suprema).
26
Issa, mill-Artikolu 1 tal-Liġi tad‑9 ta’ Ġunju 2022 jirriżulta li l-Artikolu 27 tal-Liġi Emendata dwar il-Qorti Suprema tħassar fl-intier tiegħu. Barra minn hekk, huwa paċifiku li l-Awla Dixxiplinari ġiet imħassra b’din il-liġi.
27
Għalkemm l-adozzjoni ta’ tali miżuri ma kinitx indispensabbli sabiex tiġi żgurata l-eżekuzzjoni tad-digriet tal‑14 ta’ Lulju 2021 (ara, f’dan is-sens, id-digriet tas‑27 ta’ Ottubru 2021, punt 53), xorta jibqa’ l-fatt li dawn jiggarantixxu li l-punti 1a, 2 u 3 tal-Artikolu 27(1) tal-Liġi Emendata dwar il-Qorti Suprema ma jibqgħux applikabbli fl-ordinament ġuridiku Pollakk.
28
Għaldaqstant, ir-Repubblika tal-Polonja kkonformat ruħha kompletament mal-miżuri provviżorji msemmija fil-punt 25 ta’ dan id-digriet.
Fuq l‑obbligu li jiġu sospiżi l‑effetti tad‑deċiżjonijiet adottati mill‑Awla Dixxiplinari li tawtorizza l‑ftuħ ta’ proċeduri kriminali kontra mħallef jew l‑arrest tiegħu
Argumenti
29
Ir-Repubblika tal-Polonja ssostni, minn naħa, li l-Artikolu 9 tal-Liġi tad‑9 ta’ Ġunju 2022 jipprevedi li, fil-kawżi li jaqgħu taħt il-kompetenza tal-Awla Dixxiplinari qabel id-dħul fis-seħħ ta’ din il-liġi, l-Izba odpowiedzialności zawodowej (l-Awla ta’ Responsabbiltà Professjonali) tas-Sąd Najwyższy (il-Qorti Suprema) (iktar ’il quddiem l-“Awla ta’ Responsabbiltà Professjonali”) għandha teżamina mill-ġdid ex officio, waqt l-ewwel seduta ddedikata għal kawża partikolari, is-sospensjoni tal-funzjonijiet tal-imħallef ikkonċernat deċiża mill-Awla Dixxiplinari. Din il-proċedura tippermetti li tiġi vverifikata, fl-iqsar żmien possibbli, in-natura xierqa tal-miżuri provviżorji adottati minn dan il-bord tal-aħħar.
30
Min-naħa l-oħra, l-Artikolu 18(1) tal-Liġi tad‑9 ta’ Ġunju 2022 jawtorizza lill-imħallef li kontrih tkun ingħatat deċiżjoni dixxiplinari definittiva jew tkun ġiet adottata riżoluzzjoni definittiva li tawtorizza l-ftuħ ta’ proċeduri kriminali, minn kulleġġ ġudikanti tas-Sąd Najwyższy (il-Qorti Suprema) li jinkludi mill-inqas membru tal-Awla Dixxiplinari, li jitlob il-ftuħ mill-ġdid tal-proċedura quddiem l-Awla ta’ Responsabbiltà Professjonali.
31
Il-Liġi tad‑9 ta’ Ġunju 2022 b’hekk tistabbilixxi kuntest ġuridiku li jippermetti lill-imħallfin koperti minn deċiżjonijiet tal-Awla Dixxiplinari jikkontestaw dawn id-deċiżjonijiet. Barra minn hekk, diversi mħallfin kisbu f’dan il-kuntest il-kontestazzjoni ta’ tali deċiżjonijiet. Fl-aħħar nett, kawżi li jirrigwardaw deċiżjonijiet ta’ din in-natura għadhom pendenti.
32
Il-Kummissjoni ssostni li r-rimedji ġuridiċi hekk stabbiliti mir-Repubblika tal-Polonja ma għandhomx l-effett li jissospendu immedjatament l-effetti tad-deċiżjonijiet tal-Awla Dixxiplinari. Barra minn hekk, l-eżempji ċċitati mir-Repubblika tal-Polonja ma humiex sinjifikattivi.
Kunsiderazzjonijiet
33
Mill-punt 1(a) tad-dispożittiv tad-digriet tal‑14 ta’ Lulju 2021 jirriżulta li dan jobbliga lir-Repubblika tal-Polonja, b’mod partikolari, tissospendi l-effetti tad-deċiżjonijiet adottati mill-Awla Dixxiplinari abbażi tal-punt 1a tal-Artikolu 27(1) tal-Liġi Emendata dwar il-Qorti Suprema.
34
Ir-Repubblika tal-Polonja ssostni, essenzjalment, li implimentat b’mod komplet din il-miżura provviżorja billi stabbilixxiet żewġ rimedji ġuridiċi differenti, previsti rispettivament fl-Artikolu 9 u fl-Artikolu 18(1) tal-Liġi tad‑9 ta’ Ġunju 2022.
35
Fir-rigward, fl-ewwel lok, tal-Artikolu 9 tal-Liġi tad‑9 ta’ Ġunju 2022, mill-kliem stess ta’ dan l-artikolu jirriżulta li d-deċiżjonijiet tal-Awla Dixxiplinari li jordnaw is-sospensjoni ta’ mħallef, fl-istennija tal-eżitu ta’ kawża li kienet għadha pendenti waqt id-dħul fis-seħħ ta’ din il-liġi, għandhom neċessarjament jiġu eżaminati mill-ġdid mill-Awla ta’ Responsabbiltà Professjonali.
36
Tali eżami mill-ġdid huwa ċertament, bħala prinċipju, tali li jevita li deċiżjoni ta’ din l-ordni adottata mill-Awla Dixxiplinari tkompli, ipso jure, tipproduċi l-effetti tagħha, peress li l-persistenza ta’ dawn l-effetti hija suġġetta għall-approvazzjoni ta’ din id-deċiżjoni minn istanza oħra.
37
Madankollu, minn naħa, kemm mill-kliem tal-Artikolu 9 tal-Liġi tad‑9 ta’ Ġunju 2022 kif ukoll mill-interpretazzjoni li tagħti r-Repubblika tal-Polonja jirriżulta li dan l-artikolu ma huwiex applikabbli għad-deċiżjonijiet kollha adottati mill-Awla Dixxiplinari. B’mod partikolari, l-imsemmi artikolu ma jippermettix li jiġu limitati l-effetti tad-deċiżjonijiet li jimponu sanzjoni dixxiplinari fuq imħallef jew li jawtorizzaw il-ftuħ ta’ proċeduri kriminali kontrih, minkejja li tali deċiżjonijiet huma koperti mill-miżura provviżorja msemmija fil-punt 33 ta’ dan id-digriet u li huma, barra minn hekk, jista’ jkollhom konsegwenzi sinjifikattivi fuq il-ħajja u l-karriera tal-imħallfin ikkonċernati.
38
Min-naħa l-oħra, huwa minnu li l-Artikolu 9 tal-Liġi tad‑9 ta’ Ġunju 2022 jipprevedi l-eżami mill-ġdid ta’ deċiżjoni tal-Awla Dixxiplinari li tordna s-sospensjoni ta’ mħallef fl-ewwel seduta dwar is-sitwazzjoni ta’ dan l-imħallef miżmuma quddiem l-Awla ta’ Responsabbiltà Professjonali. Madankollu, la mid-dispożizzjonijiet ta’ din il-liġi u lanqas mill-argumenti tar-Repubblika tal-Polonja ma jirriżulta li l-effetti ta’ tali deċiżjoni jkunu sospiżi fl-istennija ta’ din l-ewwel seduta, li barra minn hekk ma tidhirx li għandha tinżamm f’terminu predeterminat.
39
F’dak li jirrigwarda, fit-tieni lok, l-Artikolu 18(1) tal-Liġi tad‑9 ta’ Ġunju 2022, mill-kliem ta’ din id-dispożizzjoni jirriżulta li din toffri lill-qorti kkonċernata minn ċerti deċiżjonijiet adottati mill-Awla Dixxiplinari li saru definittivi l-possibbiltà li titlob, f’terminu ta’ sitt xhur li jibda jiddekorri mid-dħul fis-seħħ ta’ din il-liġi, il-ftuħ mill-ġdid tal-proċedura li tikkonċernah.
40
Għalkemm l-istabbiliment ta’ tali rimedju ġudizzjarju huwa, sa fejn dan ikun effettiv, tali li jsaħħaħ il-protezzjoni ġudizzjarja li minnha jistgħu jibbenefikaw l-imħallfin koperti minn proċeduri mibdija quddiem l-Awla Dixxiplinari, xorta jibqa’ l-fatt li dan bl-ebda mod ma jimplika s-sospensjoni tal-effetti ta’ deċiżjoni adottata mill-Awla Dixxiplinari fil-każ li l-imħallef ikkonċernat ma jkunx ressaq talba għal eżami mill-ġdid ta’ din id-deċiżjoni fil-kundizzjonijiet iddefiniti mil-Liġi tad‑9 ta’ Ġunju 2022.
41
Barra minn hekk, anki meta titressaq tali talba għal eżami mill-ġdid, mill-Artikolu 18(1) ta’ din il-liġi ma jirriżultax li l-effetti tad-deċiżjoni tal-Awla Dixxiplinari msemmija f’din it-talba jkunu sospiżi fl-istennija tal-eżami tal-imsemmija talba.
42
Għaldaqstant, jidher li r-rimedji ġuridiċi li tinvoka r-Repubblika tal-Polonja ma jistgħux jiggarantixxu, fi kwalunkwe każ u b’mod immedjat, is-sospensjoni tal-effetti tad-deċiżjonijiet adottati mill-Awla Dixxiplinari abbażi tal-punt 1a tal-Artikolu 27(1) tal-Liġi Emendata dwar il-Qorti Suprema.
43
F’dawn iċ-ċirkustanzi, il-fatt li wħud minn dawn id-deċiżjonijiet ġew effettivament ikkontestati jew jistgħu jiġu kkontestati fil-futur qarib, jekk jitqies li huwa stabbilit, ma jistax, fi kwalunkwe każ, jistabbilixxi li l-miżura provviżorja msemmija fil-punt 33 ta’ dan id-digriet ġiet implimentata b’mod sħiħ.
44
Għaldaqstant, ir-Repubblika tal-Polonja kkonformat ruħha biss parzjalment ma’ din il-miżura provviżorja.
Fuq l‑obbligu li tiġi sospiża l‑applikazzjoni tad‑dispożizzjonijiet Pollakki li jipprojbixxu lill‑qrati nazzjonali milli jivverifikaw l‑osservanza tar‑rekwiżiti tal‑Unjoni relatati ma’ qorti indipendenti u imparzjali stabbilita minn qabel bil‑liġi
Argumenti
45
Ir-Repubblika tal-Polonja ssostni li d-dritt Pollakk jippermetti li jiġi ggarantit l-ħarsien tad-dritt għal qorti indipendenti u imparzjali stabbilita bil-liġi fi stadji differenti tal-kawżi u f’diversi proċeduri. Dan l-Istat Membru jqis b’hekk li implimenta, billi bbaża ruħu fuq il-prassi ġudizzjarja tiegħu, il-miżuri provviżorji imposti mid-digriet tat‑8 ta’ April 2020, Il‑Kummissjoni vs Il‑Polonja (C‑791/19 R, EU:C:2020:277).
46
Barra minn hekk, il-Liġi tad‑9 ta’ Ġunju 2022 introduċiet fl-ordinament ġuridiku Pollakk rimedju ġuridiku ġdid li jippermetti li tiġi vverifikata l-osservanza, minn imħallef, tar-rekwiżiti ta’ indipendenza u ta’ imparzjalità, fid-dawl taċ-ċirkustanzi madwar il-ħatra tiegħu kif ukoll tal-aġir tiegħu, meta jitqajmu dubji f’dan ir-rigward minn parti. L-applikazzjoni ta’ dan il-mekkaniżmu tista’ twassal ukoll għar-rikuża ta’ mħallef f’każijiet fejn din ma tkunx intalbet.
47
Il-Kummissjoni ssostni li r-rimedju ġuridiku li tinvoka r-Repubblika tal-Polonja huwa implimentat fuq talba ta’ parti fil-proċedura inkwistjoni u li huwa kien suġġett, oriġinarjament, għal sensiela ta’ kundizzjonijiet restrittivi. Min-naħa l-oħra, dan ir-rimedju ġuridiku ma jippermettix l-eżami ex officio tal-osservanza tar-rekwiżiti relatati ma’ qorti indipendenti u imparzjali stabbilita minn qabel bil-liġi. Barra minn hekk, din l-istituzzjoni tirreferi għal kawża li fiha nbdiet proċedura dixxiplinari minħabba l-ksur tal-Artikolu 42a(1) u (2) tal-Liġi Emendata dwar il-Qrati Ordinarji.
Kunsiderazzjonijiet
48
Mill-punt 1(a) u (b) tad-dispożittiv tad-digriet tal‑14 ta’ Lulju 2021 jirriżulta li dan tal-aħħar obbliga lir-Repubblika tal-Polonja li tissospendi l-applikazzjoni tad-dispożizzjonijiet tal-Artikolu 42a(1) u (2), kif ukoll tal-Artikolu 55(4) tal-Liġi Emendata dwar il-Qorti Suprema, tal-Artikolu 29(2) u (3) tal-Liġi dwar il-Qorti Suprema, tal-Artikolu 5(1a) u (1b) tal-Liġi dwar l-Organizzazzjoni tal-Qrati Amministrattivi u tal-Artikolu 8 tal-Liġi Emendatorja, sa fejn dawn jipprojbixxu lill-qrati nazzjonali milli jivverifikaw l-osservanza tar-rekwiżiti tal-Unjoni dwar qorti indipendenti u imparzjali stabbilita minn qabel permezz tal-liġi li tirriżulta mill-Artikolu 19(1) TUE u mill-Artikolu 47 tal-Karta.
49
F’dan ir-rigward, fl-ewwel lok, sa fejn l-argumenti tar-Repubblika tal-Polonja għandhom jinftiehmu bħala li huwa intiż li jistabbilixxi li l-miżura provviżorja msemmija fil-punt preċedenti ġiet implimentata permezz tal-prassi tal-qrati tagħha, huwa biżżejjed li jiġi rrilevat li dawn l-argumenti ma jinkludu ebda preċiżazzjoni fir-rigward tal-kontenut ta’ din il-prassi u li, barra minn hekk, ma huma akkumpanjati minn ebda prova intiża sabiex tistabbilixxi r-realtà tal-imsemmija prassi.
50
Fit-tieni lok, il-Liġi tad‑9 ta’ Ġunju 2022 ċertament stabbilixxiet rimedju ġuridiku ġdid li jippermetti l-verifika tal-osservanza tar-rekwiżiti relatati ma’ qorti indipendenti u imparzjali stabbilita minn qabel bil-liġi, peress li dan ir-rimedju ġuridiku huwa rregolat, b’mod partikolari, mill-Artikolu 42a(3) tal-Liġi Emendata dwar il-Qrati Ordinarji, mill-Artikolu 29(5) tal-Liġi Emendata dwar il-Qorti Suprema u mill-Artikolu 5(1) tal-Liġi Emendata dwar il-Qrati Amministrattivi.
51
Madankollu, minn naħa, ma huwiex ikkontestat li d-dispożizzjonijiet Pollakki msemmija fil-punt 48 ta’ dan id-digriet ma ġewx imħassra u li l-applikazzjoni tagħhom ma ġietx formalment sospiża, b’tali mod li r-restrizzjonijiet li huma jintroduċu fir-rigward tal-possibbiltà li tiġi vverifikata l-osservanza tar-rekwiżiti relatati ma’ qorti indipendenti u imparzjali stabbilita minn qabel bil-liġi jibqgħu, bħala prinċipju, kompletament applikabbli fl-ordinament ġuridiku Pollakk.
52
Min-naħa l-oħra, kemm mill-formulazzjoni tad-dispożizzjonijiet li jirregolaw ir-rimedju ġuridiku l-ġdid stabbilit mil-leġiżlatur Pollakk li tinvoka r-Repubblika tal-Polonja kif ukoll mill-argumenti ta’ dan l-Istat Membru jirriżulta li dan ir-rimedju ġuridiku jista’ jingħata biss fuq talba ta’ parti fil-proċedura kkonċernata.
53
Minn dan isegwi li l-imsemmi rimedju ġuridiku li għandu jinftiehem bħala li jintroduċi deroga għar-restrizzjonijiet li jirriżultaw mid-dispożizzjonijiet Pollakki msemmija fil-punt 48 ta’ dan id-digriet biss fil-każ fejn tali talba tkun tressqet. Għaldaqstant ma huwiex stabbilit li dawn ir-restrizzjonijiet jkunu esklużi fil-każijiet l-oħra, b’mod partikolari fil-każ fejn qorti tipproċedi ex officio għal verifika tal-osservanza tar-rekwiżiti relatati ma’ qorti indipendenti u imparzjali stabbilita minn qabel bil-liġi.
54
Għaldaqstant, u mingħajr ma hemm bżonn li jiġi ddeterminat jekk id-dritt tal-Unjoni jimplikax neċessarjament li qorti għandha tkun tista’ twettaq tali verifika ex officio, jidher li l-adozzjoni tal-Liġi tad‑9 ta’ Ġunju 2022 ma hijiex tali li tiżgura, fi kwalunkwe każ, is-sospensjoni tal-effetti kollha tad-dispożizzjonijiet Pollakki msemmija fil-punt 48 ta’ dan id-digriet.
55
F’dawn iċ-ċirkustanzi, għandu jiġi kkunsidrat li, għalkemm l-adozzjoni tal-Liġi tad‑9 ta’ Ġunju 2022 tista’ tillimita l-effetti tal-imsemmija dispożizzjonijiet, din ma hijiex biżżejjed sabiex tiżgura, b’mod komplet, l-implimentazzjoni tal-miżura provviżorja msemmija fil-punt 48 ta’ dan id-digriet.
56
Konsegwentement, ir-Repubblika tal-Polonja kkonformat ruħha biss parzjalment ma’ din il-miżura provviżorja.
Fuq l‑obbligu li tiġi sospiża l‑applikazzjoni tad‑dispożizzjonijiet Pollakki li jippermettu li tiġi stabbilita r‑responsabbiltà dixxiplinari tal-imħallfin talli eżaminaw l‑osservanza tar‑rekwiżiti ta’ indipendenza u ta’ imparzjalità ta’ qorti stabbilita minn qabel bil‑liġi
Argumenti
57
Ir-Repubblika tal-Polonja ssostni li d-dispożizzjonijiet Pollakki applikabbli qatt ma ppermettew li tiġi stabbilita r-responsabbiltà dixxiplinari tal-imħallfin minħabba li huma ggarantixxew lill-partijiet fil-kawża d-dritt għal qorti stabbilita bil-liġi u li l-qrati dixxiplinari dejjem interpretaw b’dan il-mod dawn id-dispożizzjonijiet.
58
Barra minn hekk, il-Liġi tad‑9 ta’ Ġunju 2022 ippreċiżat id-definizzjonijiet ta’ ksur dixxiplinari li jistgħu jiġu imputati lil imħallfin. B’hekk, minn naħa, minn din il-liġi jirriżulta li l-kontenut ta’ deċiżjoni ġudizzjarja ma jistax jikkostitwixxi ksur dixxiplinari, inkluż meta dan il-kontenut ikun relatat mad-dritt għal qorti stabbilita bil-liġi. Min-naħa l-oħra, l-imsemmija liġi kkonfermat li l-eżami tal-osservanza tar-rekwiżiti ta’ indipendenza u ta’ imparzjalità, fil-każ kopert minn sensiela ta’ dispożizzjonijiet li hija telenka, ma jikkostitwixxix ksur dixxiplinari.
59
Skont il-Kummissjoni, id-dispożizzjonijiet invokati mir-Repubblika tal-Polonja jeskludu l-bidu ta’ proċeduri dixxiplinari kontra mħallfin li jagħtu deċiżjonijiet ivvizzjati minn interpretazzjoni żbaljata tar-rekwiżiti tal-Artikolu 19(1) TUE jew li jeżaminaw, fuq talba ta’ parti, l-osservanza tar-rekwiżiti ta’ indipendenza u ta’ imparzjalità ta’ mħallef.
60
Min-naħa l-oħra, dawn id-dispożizzjonijiet ma jeskludux li l-eżami ex officio tal-osservanza, minn membru ta’ kulleġġ ġudikanti, ta’ dawn ir-rekwiżiti jista’ jiġi kklassifikat bħala ksur dixxiplinari. Barra minn hekk, il-Kummissjoni kienet ġiet informata bil-ftuħ ta’ proċeduri dixxiplinari u ta’ miżuri ta’ investigazzjoni mwettqa f’żewġ kawżi li jaqgħu taħt din l-ipoteżi.
Kunsiderazzjonijiet
61
Mill-punt 1(a) u (b) tad-dispożittiv tad-digriet tal‑14 ta’ Lulju 2021 jirriżulta li dan tal-aħħar obbliga lir-Repubblika tal-Polonja li tissospendi l-applikazzjoni tad-dispożizzjonijiet tal-punti 2 u 3 tal-Artikolu 107(1) tal-Liġi Emendata dwar il-Qrati Ordinarji, kif ukoll il-punti 1 sa 3 tal-Artikolu 72(1) tal-Liġi Emendata dwar il-Qorti Suprema, li jippermettu li tiġi stabbilita r-responsabbiltà dixxiplinari tal-imħallfin minħabba li jkunu eżaminaw l-osservanza tar-rekwiżiti ta’ indipendenza u ta’ imparzjalità ta’ qorti stabbilita minn qabel mil-liġi li jirriżultaw mill-Artikolu 19(1) TUE u l-Artikolu 47 tal-Karta.
62
F’dan ir-rigward, fl-ewwel lok, għandu jiġi rrilevat li l-argument ibbażat fuq il-fatt li d-dispożizzjonijiet Pollakki applikabbli qatt ma ppermettew li tiġi stabbilita r-responsabbiltà dixxiplinari tal-imħallfin minħabba li huma ggarantixxew lill-partijiet fil-kawża d-dritt għal qorti stabbilita bil-liġi jikkostitwixxi repetizzjoni ta’ argument imressaq mir-Repubblika tal-Polonja fl-osservazzjonijiet bil-miktub tagħha dwar it-talba għal miżuri provviżorji mressqa mill-Kummissjoni fl‑1 ta’ April 2021. Konsegwentement, tali argument ma jistax jikkostitwixxu “bidla fiċ-ċirkustanzi”, fis-sens tal-Artikolu 163 tar-Regoli tal-Proċedura, u għandu, konsegwentement, jiġi miċħud (ara, b’analoġija, id-Digriet tal-Viċi Presidenta tal-Qorti tal-Ġustizzja tal‑20 ta’ Settembru 2021, Ir‑Repubblika Ċeka vs Il‑Polonja (C‑121/21 R, EU:C:2021:752, punt 24).
63
Fit-tieni lok, kif tenfasizza r-Repubblika tal-Polonja, il-Liġi tad‑9 ta’ Ġunju 2022 ikkompletat l-Artikolu 107 tal-Liġi Emendata dwar il-Qrati Ordinarji u l-Artikolu 72 tal-Liġi Emendata dwar il-Qorti Suprema.
64
Ikkompletati b’dan il-mod, dawn l-artikoli issa jipprevedu, b’mod partikolari, li la jikkostitwixxi ksur dixxiplinari u lanqas it-twettiq ta’ żball fl-interpretazzjoni u fl-applikazzjoni tad-dispożizzjonijiet tad-dritt tal-Unjoni u lanqas il-verifika tal-osservanza tar-rekwiżiti relatati ma’ qorti indipendenti u imparzjali stabbilita minn qabel bil-liġi fil-każijiet imsemmija fl-Artikolu 42a(3) tal-Liġi Emendata dwar il-Qrati Ordinarji, fl-Artikolu 29(5) tal-Liġi Emendata dwar il-Qorti Suprema u fl-Artikolu 5(1) tal-Liġi Emendata dwar il-Qrati Amministrattivi.
65
Madankollu, qabelxejn, ma huwiex ikkontestat li d-dispożizzjonijiet Pollakki msemmija fil-punt 61 ta’ dan id-digriet ma ġewx imħassra u li l-applikazzjoni tagħhom ma ġietx formalment sospiża, b’tali mod li dawn id-dispożizzjonijiet dejjem jippermettu, bħala prinċipju, li tiġi stabbilita r-responsabbiltà dixxiplinari tal-imħallfin li eżaminaw l-osservanza tar-rekwiżiti ta’ indipendenza u ta’ imparzjalità ta’ qorti stabbilita minn qabel mil-liġi li tirriżulta mill-Artikolu 19(1) TUE u mill-Artikolu 47 tal-Karta.
66
Sussegwentement, għandu jiġi rrilevat li l-preċiżazzjoni introdotta bil-liġi tad‑9 ta’ Ġunju 2022, li tgħid li t-twettiq ta’ żball fl-interpretazzjoni u fl-applikazzjoni tad-dispożizzjonijiet tad-dritt tal-Unjoni ma jikkostitwixxix ksur dixxiplinari, bl-ebda mod ma teskludi, prima facie, li tali klassifikazzjoni tista’ tiġi adottata meta l-interpretazzjoni u l-applikazzjoni, korretta jew żbaljata, ta’ tali dispożizzjonijiet iwasslu sabiex jiġu kkontestati ċerti regoli applikabbli fl-ordinament ġuridiku Pollakk.
67
B’mod partikolari, peress li l-Artikolu 107(1) tal-Liġi Emendata dwar il-Qrati Ordinarji u l-Artikolu 72(1) tal-Liġi Emendata dwar il-Qorti Suprema jipprevedu dejjem li mħallef ikun responsabbli, fuq livell dixxiplinari, għal nuqqasijiet professjonali, inkluż fil-każ ta’ atti tali li jipprekludu jew jikkompromettu serjament il-funzjonament ta’ awtorità ġudizzjarja jew ta’ atti li jikkontestaw l-eżistenza tar-relazzjoni ta’ xogħol ta’ mħallef, l-effettività tal-ħatra ta’ mħallef jew il-leġittimità ta’ korp kostituzzjonali tar-Repubblika tal-Polonja, ma jistax jitqies li l-esklużjoni milli jinbdew proċeduri dixxiplinari minħabba t-twettiq ta’ żball fl-interpretazzjoni u fl-applikazzjoni tad-dispożizzjonijiet tad-dritt tal-Unjoni neċessarjament tipprekludi li jinbdew tali proċeduri fil-każ fejn qorti tkun qieset, b’mod żbaljat jew bir-raġun, li d-dritt tal-Unjoni kien jobbligaha tadotta att li għandu tali effetti.
68
Fl-aħħar nett, kemm mill-kliem tal-Liġi tad‑9 ta’ Ġunju 2022 kif ukoll mill-interpretazzjoni li tat ir-Repubblika tal-Polonja jirriżulta li l-preċiżazzjoni, introdotta minn din il-liġi, li l-verifika tal-osservanza tar-rekwiżiti relatati ma’ qorti indipendenti u imparzjali stabbilita minn qabel bil-liġi ma tikkostitwixxix ksur dixxiplinari tapplika biss meta din il-verifika titwettaq fil-każijiet imsemmija fl-Artikolu 42a(3) tal-Liġi Emendata dwar il-Qrati Ordinarji, fl-Artikolu 29(5) tal-Liġi Emendata dwar il-Qorti Suprema u fl-Artikolu 5(1) tal-Liġi Emendata dwar il-Qrati Amministrattivi.
69
Issa, mill-punti 52 u 53 ta’ dan id-digriet jirriżulta li dawn id-dispożizzjonijiet jippermettu li ssir tali verifika biss fuq talba ta’ parti fil-proċedura kkonċernata. Minn dan jirriżulta li ma huwiex stabbilit li l-emendi introdotti mil-Liġi tad‑9 ta’ Ġunju 2022 jippermettu li jiġi eskluż, fi kwalunkwe każ, li jistgħu jinbdew proċeduri dixxiplinari kontra mħallef għas-sempliċi fatt li dan ikun wettaq din il-verifika.
70
F’dawn iċ-ċirkustanzi, għalkemm dawn l-emendi jippermettu effettivament li tiġi żgurata l-osservanza tal-miżura provviżorja msemmija fil-punt 61 ta’ dan id-digriet fil-każ fejn il-verifika tal-osservanza tar-rekwiżiti ta’ indipendenza u ta’ imparzjalità ta’ qorti stabbilita minn qabel mil-liġi li tirriżulta mid-dritt tal-Unjoni titwettaq fil-kuntest tar-rimedju ġuridiku l-ġdid stabbilit mid-dispożizzjonijiet imsemmija fil-punt 68 ta’ dan id-digriet, l-imsemmija emendi ma humiex tali li jiggarantixxu implimentazzjoni sħiħa ta’ din il-miżura provviżorja.
71
Minn dan isegwi li r-Repubblika tal-Polonja kkonformat ruħha biss parzjalment mal-imsemmija miżura provviżorja.
Fuq l‑obbligu ta’ sospensjoni tal‑applikazzjoni tad‑dispożizzjonijiet Pollakki li jistabbilixxu l‑kompetenza esklużiva tal-Awla ta’ Stħarriġ Straordinarju u tal‑Affarijiet Pubbliċi sabiex teżamina l‑ilmenti bbażati fuq l‑assenza ta’ indipendenza ta’ mħallef jew ta’ qorti
Argumenti
72
Ir-Repubblika tal-Polonja ssostni, minn naħa, li l-Presidenta tas-Sąd Najwyższy (il-Qorti Suprema), li tippresjedi wkoll l-Awla ta’ Stħarriġ Straordinarju u Affarijiet Pubbliċi, adottat, fid‑29 ta’ Lulju 2021, digriet li jikkonstata li ebda kawża li fiha kien tqajjem motiv ibbażat fuq l-illegalità tal-ħatra ta’ mħallef ma kienet pendenti quddiem din l-awla u li jordna s-sospensjoni tar-reġistrazzjoni tal-kawżi dwar ir-rikuża ta’ mħallef jew id-determinazzjoni tal-qorti kompetenti, dwar in-nuqqas ta’ indipendenza ta’ mħallef jew ta’ qorti (iktar ’il quddiem id-“digriet tad‑29 ta’ Lulju 2021”).
73
Min-naħa l-oħra, wara d-dħul fis-seħħ tal-Liġi tad‑9 ta’ Ġunju 2022, il-Viċi President tat-Taqsima I tal-Awla ta’ Stħarriġ Straordinarju u tal-Affarijiet Pubbliċi bagħat it-talbiet kollha għal rikuża trażmessi skont l-Artikolu 26(2) tal-Liġi Emendata dwar il-Qorti Suprema. Fil-fatt, hija qieset li kellu jiġi applikat b’mod prijoritarju r-rimedju ġuridiku l-ġdid stabbilit minn din il-liġi u b’hekk il-qrati ordinarji għandhom jitħallew jeżaminaw l-ilmenti dwar in-nuqqas ta’ indipendenza ta’ mħallef.
74
Minn dawn l-elementi jirriżulta li l-qrati Pollakki ma għadhomx japplikaw, fil-prattika, id-dispożizzjonijiet imsemmija fil-punt 1(e) tad-dispożittiv tad-digriet tal‑14 ta’ Lulju 2021.
75
Il-Kummissjoni ma tikkontestax il-materjalità tal-elementi mressqa mir-Repubblika tal-Polonja u tippreċiża li hija ma ġietx informata bl-applikazzjoni, wara d-dħul fis-seħħ tal-Liġi tad‑9 ta’ Ġunju 2022, tad-dispożizzjonijiet li jagħtu lill-Awla ta’ Stħarriġ Straordinarju u tal-Affarijiet Pubbliċi kompetenza esklużiva sabiex teżamina l-ilmenti bbażati fuq l-assenza ta’ indipendenza ta’ mħallef jew ta’ qorti.
76
Min-naħa l-oħra, mis-sit internet tas-Sąd Najwyższy (il-Qorti Suprema) u mir-reġistru elettroniku ta’ din il-qorti jirriżulta li l-Awla ta’ Stħarriġ Straordinarju u tal-Affarijiet Pubbliċi għadha adita b’ċerti kawżi relatati ma’ tali lmenti li ġew trażmessi lilha, qabel id-dħul fis-seħħ tal-Liġi tad‑9 ta’ Ġunju 2022, skont l-Artikolu 26(2) tal-Liġi Emendata dwar il-Qorti Suprema. Għalhekk ma jistax jiġi eskluż li din l-awla tista’ tkompli teżerċita l-kompetenza tagħha f’dan il-qasam.
Kunsiderazzjonijiet
77
Mill-punt 1(e) tad-dispożittiv tad-digriet tal‑14 ta’ Lulju 2021 jirriżulta li dan tal-aħħar obbliga lir-Repubblika tal-Polonja li tissospendi l-applikazzjoni tad-dispożizzjonijiet tal-Artikolu 26(2) u (4) sa (6), kif ukoll tal-Artikolu 82(2) sa (5) tal-Liġi Emendata dwar il-Qorti Suprema u tal-Artikolu 10 tal-Liġi Emendatorja, li jistabbilixxu l-kompetenza esklużiva tal-Awla ta’ Stħarriġ Straordinarju u tal-Affarijiet Pubbliċi sabiex teżamina l-ilmenti bbażati fuq l-assenza ta’ indipendenza ta’ mħallef jew ta’ qorti.
78
Huwa paċifiku li d-dispożizzjonijiet imsemmija fil-punt preċedenti ma ġewx imħassra u li l-applikazzjoni tagħhom ma ġietx formalment sospiża, b’tali mod li l-Awla ta’ Stħarriġ Straordinarju u tal-Affarijiet Pubbliċi jibqa’, bħala prinċipju, esklużivament kompetenti sabiex jiddeċiedi fuq il-kawżi koperti minn dawn id-dispożizzjonijiet.
79
Għaldaqstant, għandu jiġi eżaminat jekk id-digrieti adottati minn imħallfin tas-Sąd Najwyższy (il-Qorti Suprema) li tinvoka r-Repubblika tal-Polonja jistgħux, fil-prattika, iċaħħdu lill-imsemmija dispożizzjonijiet mill-effett tagħhom.
80
F’dan ir-rigward, fl-ewwel lok, ġie kkonstatat fil-punt 51 tad-digriet tas‑27 ta’ Ottubru 2021 li l-miżuri adottati mill-Presidenta tas-Sąd Najwyższy (il-Qorti Suprema), fosthom id-digriet tad‑29 ta’ Lulju 2021, ma kinux jippermettu li jiġi stabbilit li l-Awla ta’ Stħarriġ Straordinarju u tal-Affarijiet Pubbliċi ma tistax iktar teżamina l-kawżi pendenti li hija adita bihom, u lanqas li l-kawżi li jaqgħu taħt il-kompetenza ta’ din l-awla ma għandhomx iktar jintbagħtu lilha mill-qrati ordinarji.
81
Minn dan isegwi li d-digriet tad‑29 ta’ Lulju 2021 ma jistax jitqies li jikkostitwixxi “bidla fiċ-ċirkustanzi”, fis-sens tal-Artikolu 163 tar-Regoli tal-Proċedura, li jippermetti li jiġi stabbilit li l-miżura provviżorja msemmija fil-punt 77 ta’ dan id-digriet ġiet implimentata b’mod komplet mir-Repubblika tal-Polonja.
82
Barra minn hekk, l-eżempji, imsemmija mill-Kummissjoni, ta’ kawżi li ntbagħtu lill-Awla ta’ Stħarriġ Straordinarju u tal-Affarijiet Pubbliċi qabel id-dħul fis-seħħ tal-Liġi tad‑9 ta’ Ġunju 2022 u li għadhom pendenti quddiem din l-awla jikkonfermaw li d-digriet tad‑29 ta’ Lulju 2021, fil-prattika, ma eskludiex kompletament l-applikazzjoni tar-regoli previsti minn din il-miżura provviżorja.
83
Fit-tieni lok, digriet tal-Viċi President tat-Taqsima I tal-Awla ta’ Stħarriġ Straordinarju u tal-Affarijiet Pubbliċi ppreżentat mir-Repubblika tal-Polonja jidher li effettivament jikkonferma l-eżistenza ta’ prassi li tikkonsisti f’li jintbagħtu lill-qrati ordinarji tal-kawżi trażmessi lil din l-awla skont id-dispożizzjonijiet imsemmija fil-punt 77 ta’ dan id-digriet, prassi li l-materjalità tagħha ma hijiex ikkontestata mill-Kummissjoni.
84
Madankollu, dan id-digriet tal-Viċi President tat-Taqsima I tal-Awla ta’ Stħarriġ Straordinarju u tal-Affarijiet Pubbliċi jipprevedi li jintbagħtu lill-qrati ordinarji biss il-kawżi li jaqgħu taħt ir-rimedju ġuridiku l-ġdid stabbilit mil-Liġi tad‑9 ta’ Ġunju 2022, imsemmi fil-punt 50 ta’ dan id-digriet. Għaldaqstant, ma huwiex stabbilit li l-applikazzjoni tad-dispożizzjonijiet imsemmija fil-punt 77 ta’ dan id-digriet hija eskluża wkoll f’kawżi li ma jaqgħux taħt dan ir-rimedju ġudizzjarju l-ġdid iżda li fihom tressqu lmenti bbażati fuq l-assenza ta’ indipendenza ta’ mħallef jew ta’ qorti.
85
Minn dan isegwi li, għalkemm il-miżuri li tinvoka r-Repubblika tal-Polonja huma tali li jillimitaw b’mod sinjifikattiv l-applikazzjoni tar-regoli li jagħtu lill-Awla ta’ Stħarriġ Straordinarju u tal-Affarijiet Pubbliċi kompetenza esklużiva, mill-proċess ma jirriżultax li l-applikazzjoni ta’ dawn ir-regoli hija, fil-prattika, kompletament sospiża.
86
Għaldaqstant, ir-Repubblika tal-Polonja kkonformat ruħha biss parzjalment mal-miżura provviżorja msemmija fil-punt 77 ta’ dan id-digriet.
Fuq l‑obbligu li ma tibgħatx il‑kawżi msemmija fil‑punti 1a, 2 u 3 tal‑Artikolu 27(1) tal‑Liġi Emendata dwar il‑Qorti Suprema quddiem qorti li ma tissodisfax ir‑rekwiżiti ta’ indipendenza
Argumenti
87
Ir-Repubblika tal-Polonja ssostni li l-kawżi msemmija fil-punti 1a, 2 u 3 tal-Artikolu 27(1) tal-Liġi Emendata dwar il-Qorti Suprema ġew assenjati, mil-Liġi tad‑9 ta’ Ġunju 2022, lil żewġ kulleġġi ġudikanti differenti tas-Sąd Najwyższy (il-Qorti Suprema), jiġifieri l-Awla ta’ Responsabbiltà Professjonali u l-Awla ta’ Stħarriġ Straordinarju u tal-Affarijiet Pubbliċi.
88
Issa, qabelxejn, ebda sentenza tal-Qorti tal-Ġustizzja ma tistabbilixxi li dawn l-awli ma jissodisfawx il-garanziji msemmija fis-sentenza tad‑19 ta’ Novembru 2019, A.K. et (Indipendenza tal-Awla Dixxiplinari tal-Qorti Suprema) (C‑585/18, C‑624/18 u C‑625/18, EU:C:2019:982). Il-membri tal-imsemmija awli jibbenefikaw, sussegwentement, mill-istess garanziji ta’ indipendenza bħall-imħallfin l-oħra tas-Sąd Najwyższy (il-Qorti Suprema). Barra minn hekk, il-fatturi li l-korrelazzjoni tagħhom wasslet lill-Qorti tal-Ġustizzja sabiex tilqa’ r-rikors għal nuqqas ta’ twettiq ta’ obbligu tal-Kummissjoni dwar l-Awla Dixxiplinari fis-sentenza tal‑15 ta’ Lulju 2021, Il‑Kummissjoni vs Il‑Polonja (Sistema dixxiplinari tal-Imħallfin) (C‑791/19, EU:C:2021:596), ma jagħmlux parti mill-karatteristiċi tal-Awla ta’ Responsabbiltà Professjonali jew tal-Awla ta’ Stħarriġ Straordinarju u tal-Affarijiet Pubbliċi. Fl-aħħar nett, is-sempliċi fatt li mħallef ikun inħatar minn kap ta’ Stat fuq proposta ta’ korp kompost, b’mod predominanti, minn membri li jirrappreżentaw il-poter leġiżlattiv jew eżekuttiv ma huwiex biżżejjed sabiex jiġi stabbilit ksur tal-Artikolu 19(1) TUE.
89
Il-Kummissjoni tqis li l-Awla ta’ Responsabbiltà Professjonali kif ukoll l-Awla ta’ Stħarriġ Straordinarju u tal-Affarijiet Pubbliċi ma jissodisfawx il-garanziji msemmija fis-sentenza tad‑19 ta’ Novembru 2019, A.K. et (Indipendenza tal-Awla Dixxiplinari tal-Qorti Suprema) (C‑585/18, C‑624/18 u C‑625/18, EU:C:2019:982).
90
Hija tirrileva, f’dan ir-rigward, li erbatax mis-sbatax-il membru tal-Istħarriġ Straordinarju u tal-Affarijiet Pubbliċi kif ukoll erbgħa mill-ħdax-il membru tal-Awla ta’ Responsabbiltà Professjonali nħatru bħala membri tas-Sąd Najwyższy (il-Qorti Suprema) f’kundizzjonijiet meqjusa mill-Qorti Ewropea tad-Drittijiet tal-Bniedem bħala li jwasslu għal ksur tad-dritt għal qorti stabbilit minn qabel bil-liġi.
91
Il-Kummissjoni tqis li l-kombinazzjoni tal-fatt li dawn l-imħallfin inħatru fuq proposta ta’ korp li ma joffrix iktar garanziji suffiċjenti ta’ indipendenza fir-rigward tas-setgħat leġiżlattivi jew eżekuttivi u tal-fatt li dawn il-ħatriet saru minkejja s-sospensjoni, minn qorti amministrattiva, tal-proposta adottata minn dan il-korp twassal għal dubju serju dwar jekk iż-żewġ awli inkwistjoni jissodisfawx ir-rekwiżiti ta’ indipendenza li jirriżultaw mill-Artikolu 19(1) TUE.
Kunsiderazzjonijiet
92
Mill-punt 1(a) u (b) tad-dispożittiv tad-digriet tal‑14 ta’ Lulju 2021 jirriżulta li din obbligat lir-Repubblika tal-Polonja, b’mod partikolari, li tastjeni milli tibgħat il-kawżi msemmija fil-punti 1a, 2 u 3 tal-Artikolu 27(1) tal-Liġi Emendata dwar il-Qorti Suprema quddiem qorti li ma tissodisfax ir-rekwiżiti ta’ indipendenza ddefiniti, b’mod partikolari, fis-sentenza tad‑19 ta’ Novembru 2019, A. K. et (Indipendenza tal-Awla Dixxiplinari tal-Qorti Suprema) (C‑585/18, C‑624/18 u C‑625/18, EU:C:2019:982).
93
Huwa paċifiku li, wara t-tħassir tal-Artikolu 27 tal-Liġi Emendata dwar il-Qorti Suprema u t-tneħħija tal-Awla Dixxiplinari, il-leġiżlatur Pollakk attribwixxa l-kompetenza li kienet ingħatat lil din l-awla, parzjalment, lill-Awla ta’ Responsabbiltà Professjonali u, parzjalment, lill-Awla ta’ Stħarriġ Straordinarju u tal-Affarijiet Pubbliċi.
94
Għalkemm ir-Repubblika tal-Polonja b’hekk bagħtet il-kawżi msemmija fil-punti 1a, 2 u 3 tal-Artikolu 27(1) tal-Liġi Emendata dwar il-Qorti Suprema quddiem istanzi li ma humiex l-Awla Dixxiplinari, il-Kummissjoni tqis madankollu li l-fatt li ntbagħtu l-kawżi ma huwiex tali li jiżgura l-implimentazzjoni tal-miżuri provviżorji msemmija fil-punt 92 ta’ dan id-digriet, minħabba li l-Awla ta’ Responsabbiltà Professjonali kif ukoll l-Awla ta’ Stħarriġ Straordinarju u tal-Affarijiet Pubbliċi ma jissodisfawx, fid-dawl tal-modalitajiet ta’ ħatra tal-membri tagħhom, ir-rekwiżiti ta’ indipendenza ddefiniti, b’mod partikolari, fis-sentenza tad‑19 ta’ Novembru 2019, A.K. et (Indipendenza tal-Awla Dixxiplinari tal-Qorti Suprema) (C‑585/18, C‑624/18 u C‑625/18, EU:C:2019:982).
95
F’dan ir-rigward, għandu jiġi rrilevat li l-pożizzjoni hekk espressa mill-Kummissjoni ma tirriżultax direttament minn konstatazzjoni magħmula mill-Qorti tal-Ġustizzja, skont l-Artikolu 258 TFUE, li r-Repubblika tal-Polonja naqset milli twettaq l-obbligi tagħha taħt l-Artikolu 19(1) TUE f’dak li jirrigwarda l-organizzazzjoni u l-funzjonament tal-Awla ta’ Responsabbiltà Professjonali kif ukoll mill-Awla ta’ Stħarriġ Straordinarju u tal-Affarijiet Pubbliċi, peress li sal-lum il-Qorti tal-Ġustizzja ma ħaditx pożizzjoni dwar dan il-punt waqt l-eżami ta’ rikors għal nuqqas ta’ twettiq ta’ obbligu.
96
Din il-pożizzjoni tal-Kummissjoni lanqas ma tista’ tkun ibbażata fuq sentenza mogħtija mill-Qorti tal-Ġustizzja skont l-Artikolu 267 TFUE.
97
Ċertament, fil-152 tas-sentenza tas‑6 ta’ Ottubru 2021, W.Ż. (Awla ta’ Stħarriġ Straordinarju u tal-Affarijiet Pubbliċi tal-Qorti Suprema - Ħatra) (C‑487/19, EU:C:2021:798), il-Qorti tal-Ġustizzja qieset li sensiela ta’ ċirkustanzi madwar il-ħatra ta’ mħallef fi ħdan l-Awla ta’ Stħarriġ Straordinarju u Affarijiet Pubbliċi kienet tali li tista’ twassal għall-konklużjoni li din il-ħatra kienet seħħet bi ksur manifest tar-regoli fundamentali tal-proċedura ta’ ħatra tal-imħallfin fis-Sąd Najwyższy (il-Qorti Suprema) li kienu jagħmlu parti integrali mill-istabbiliment u mill-funzjonament tas-sistema ġudizzjarja Pollakka u, għaldaqstant, bi ksur tal-Artikolu 19(1) TUE.
98
Madankollu, din il-konstatazzjoni saret bla ħsara għall-evalwazzjonijiet finali li għandhom isiru mill-qorti tar-rinviju, li hija l-unika li għandha kompetenza, fil-kuntest ta’ proċedura għal deċiżjoni preliminari, sabiex tikkonstata u tevalwa l-fatti tal-kawża prinċipali kif ukoll sabiex tinterpreta u tapplika d-dritt nazzjonali. (ara, f’dan is-sens, is-sentenza tal‑14 ta’ Lulju 2022, Volkswagen, C‑134/20, EU:C:2022:571, punt 36 u l-ġurisprudenza ċċitata).
99
F’dan il-kuntest, l-Imħallef għal miżuri provviżorji ma jistax għalhekk jilqa’ l-argument tal-Kummissjoni mingħajr ma jkun evalwa minn qabel il-kompatibbiltà mal-Artikolu 19(1) TUE tal-proċess ta’ ħatra tal-membri tal-Awla ta’ Responsabbiltà Professjonali kif ukoll tal-Awla ta’ Stħarriġ Straordinarju u tal-Affarijiet
100
Dan l-argument huwa b’hekk differenti minn dawk li ġew eżaminati fil-punti 22 sa 86 ta’ dan id-digriet. Fil-fatt, l-evalwazzjoni ta’ dawn l-argumenti tal-aħħar tippreżupponi biss li jiġi ddeterminat jekk il-miżuri l-ġodda adottati mir-Repubblika tal-Polonja kinux tali li jwasslu għas-sospensjoni tal-effetti tad-dispożizzjonijiet Pollakki kkritikati mill-Kummissjoni fil-kuntest tar-rikors għal nuqqas ta’ twettiq ta’ obbligu li jikkostitwixxi s-suġġett tal-Kawża C‑204/21, abbażi tal-ilmenti li ġew ikkunsidrati fid-digriet tal‑14 ta’ Lulju 2021 bħala li ma għandhomx bażi serja. Għal dan l-għan, ma kienx neċessarju, għall-Imħallef għal miżuri provviżorji, li jevalwa l-kompatibbiltà mad-dritt tal-Unjoni ta’ dawn il-miżuri l-ġodda jew ta’ elementi oħra tal-leġiżlazzjoni Pollakka.
101
Issa, fil-kuntest tas-sistema stabbilita mill-Artikoli 258 u 260 TFUE, il-Qorti tal-Ġustizzja għandha ġurisdizzjoni esklużiva, li hija fdata lilha direttament u espressament mit-Trattat FUE, sabiex tiddeċiedi dwar il-kompatibbiltà tal-aġir tal-Istati Membri mad-dritt tal-Unjoni (ara, f’dan is-sens, is-sentenza tal‑15 ta’ Jannar 2014, Il‑Kummissjoni vs Il‑Portugall, C‑292/11 P, EU:C:2014:3, punti 49 u 50).
102
Ċertament, l-Imħallef għal miżuri provviżorji huwa kompetenti sabiex iwettaq, qabel l-għoti ta’ sentenza tal-Qorti tal-Ġustizzja li tiddeċiedi dwar rikors għal nuqqas ta’ twettiq ta’ obbligu, evalwazzjoni preliminari fuq l-ilmenti mressqa insostenn ta’ dan ir-rikors, sabiex jiddeċiedi dwar il-kundizzjoni dwar il-fumus boni juris, bla ħsara għall-evalwazzjoni finali ta’ dawn l-ilmenti mill-Qorti tal-Ġustizzja.
103
Madankollu, din il-kompetenza ma tistax, mingħajr ma tippreġudika l-ġurisdizzjoni esklużiva tal-Qorti tal-Ġustizzja li tirriżulta mill-Artikoli 258 u 260 TFUE, tippermetti lill-Imħallef għal miżuri provviżorji jevalwa l-kompatibbiltà mad-dritt tal-Unjoni ta’ prassi jew ta’ leġiżlazzjoni nazzjonali li ma hijiex is-suġġett ta’ lmenti mressqa insostenn ta’ rikors għal nuqqas ta’ twettiq ta’ obbligu u li ma ġietx eżaminata preċedentement mill-Qorti tal-Ġustizzja (ara, b’analoġija, is-sentenza tal‑15 ta’ Jannar 2014, Il‑Kummissjoni vs Il‑Portugall, C‑292/11 P, EU:C:2014:3, punt 51).
104
Soluzzjoni opposta tkun barra minn hekk tali li tikser id-drittijiet proċedurali tal-Istat Membru kkonċernat billi ċċaħħdu mill-possibbiltà li jippreċiża, matul is-sentenza prekontenzjuża tal-proċedura għal nuqqas ta’ twettiq ta’ obbligu, il-pożizzjoni tiegħu fir-rigward tal-argumenti mressqa mill-Kummissjoni, fażi li tagħtiha l-opportunità tikkonforma mal-obbligi tagħha li jirriżultaw mid-dritt tal-Unjoni jew li ssostni b’mod utli l-motivi ta’ difiża tagħha kontra dawn l-argumenti (ara, b’analoġija, is-sentenza tal‑15 ta’ Jannar 2014, Il‑Kummissjoni vs Il‑Portugall, C‑292/11 P, EU:C:2014:3, punt 55 u 56).
105
Għandu jiġi ppreċiżat ukoll li eżami, mill-Imħallef għal miżuri provviżorji, ta’ argument ibbażat fuq l-inkompatibbiltà mad-dritt tal-Unjoni ta’ prassi jew ta’ leġiżlazzjoni nazzjonali li ma hijiex is-suġġett ta’ lmenti mressqa insostenn ta’ rikors għal nuqqas ta’ twettiq ta’ obbligu ma jistax jiġi aċċettat, anki jekk dan l-eżami huwa limitat sabiex jiddetermina jekk dan l-argument jidhirx, prima facie, li ma huwiex nieqes minn bażi serja.
106
Fil-fatt, tali standard ta’ stħarriġ huwa ġġustifikat biss, waqt l-eżami ta’ talba għal miżuri provviżorji, minħabba l-fatt li l-argument inkwistjoni huwa intiż li jkun is-suġġett ta’ evalwazzjoni finali mill-qorti li tiddeċiedi fuq il-mertu, li ma huwiex il-każ fir-rigward ta’ argument li jirrigwarda tali prassi jew tali leġiżlazzjoni nazzjonali.
107
Għaldaqstant, jekk, waqt il-verifika mill-Imħallef għal miżuri provviżorji tal-implimentazzjoni ta’ miżuri provviżorji, ikun hemm nuqqas ta’ qbil bejn il-Kummissjoni u l-Istat Membru kkonċernat dwar il-kompatibbiltà mad-dritt tal-Unjoni ta’ prassi jew ta’ leġiżlazzjoni nazzjonali li ma tkunx is-suġġett ta’ lmenti mressqa insostenn ta’ rikors għal nuqqas ta’ twettiq ta’ obbligu u li ma tkunx ġiet eżaminata preċedentement mill-Qorti tal-Ġustizzja, hija l-Kummissjoni li għandha, jekk jidhrilha xieraq, tippreżenta rikors ġdid għal nuqqas ta’ twettiq ta’ obbligu li jirrigwarda din il-prassi jew din il-leġiżlazzjoni nazzjonali (ara, b’analoġija, is-sentenza tal‑15 ta’ Jannar 2014, Il‑Kummissjoni vs Il‑Portugall, C‑292/11 P, EU:C:2014:3, punt 52).
108
F’dawn iċ-ċirkustanzi, peress li l-kompatibbiltà mad-dritt tal-Unjoni tal-proċess ta’ ħatra tal-membri tal-Awla ta’ Responsabbiltà Professjonali kif ukoll tal-Awla ta’ Stħarriġ Straordinarju u tal-Affarijiet Pubbliċi ma hijiex is-suġġett tal-ilmenti msemmija fir-rikors ippreżentat fil-Kawża C‑204/21, li huma mfakkra fil-punt 2 ta’ dan id-digriet, u peress li din il-kompatibbiltà ma ġietx eżaminata preċedentement mill-Qorti tal-Ġustizzja, l-Imħallef għal miżuri provviżorji ma jistax jilqa’ l-argument tal-Kummissjoni msemmi fil-punt 94 ta’ dan id-digriet.
109
Minn dan isegwi li għandu jiġi kkunsidrat, bla ħsara għall-kwistjoni dwar jekk dan il-proċess ta’ ħatra huwiex kompatibbli mad-dritt tal-Unjoni, li r-Repubblika tal-Polonja kkonformat ruħha mal-miżuri provviżorji msemmija fil-punt 92 ta’ dan id-digriet.
110
Fid-dawl tal-kunsiderazzjonijiet premessi, għandu jiġi kkonstatat li mill-proċess ma jirriżultax li l-miżuri adottati mir-Repubblika tal-Polonja huma suffiċjenti sabiex tiġi żgurata l-eżekuzzjoni tal-miżuri provviżorji kollha msemmija fid-digriet tal‑14 ta’ Lulju 2021 u li, konsegwentement, ma huwiex iktar neċessarju li tissaħħaħ l-effikaċja ta’ dawn il-miżuri provviżorji permezz tal-impożizzjoni ta’ pagamenti ta’ penalità.
111
Konsegwentement, hemm lok li tiġi miċħuda t-talba għar-revoka tad-digriet tas‑27 ta’ Ottubru 2021.
112
Madankollu, mill-punti 25 sa 109 ta’ dan id-digriet jirriżulta li l-miżuri implimentati mir-Repubblika tal-Polonja wara l-iffirmar tad-digriet tas‑27 ta’ Ottubru 2021 huma tali li jiżguraw, b’mod sinjifikattiv, l-eżekuzzjoni tal-miżuri provviżorji msemmija fid-digriet tal‑14 ta’ Lulju 2021.
113
Għaldaqstant, hemm lok, fid-dawl taċ-ċirkustanzi tal-każ u tal-kapaċità ta’ ħlas tar-Repubblika tal-Polonja, li l-ammont tal-pagamenti ta’ penalità impost mid-digriet tas‑27 ta’ Ottubru 2021 jitnaqqas għal EUR 500000 kuljum, mid-data tal-iffirmar ta’ dan id-digriet.
Għal dawn il-motivi, Il-Viċi President tal-Qorti tal-Ġustizzja jordna:
1)
It-talba intiża sabiex id-digriet tal-Viċi President tal-Qorti tal-Ġustizzja tas‑27 ta’ Ottubru 2021, Il‑Kummissjoni vs Il‑Polonja (C‑204/21 R, EU:C:2021:878), jiġi rrevokat hija miċħuda.
2)
L-ammont ta’ pagamenti ta’ penalità li r-Repubblika tal-Polonja hija kkundannata tħallas lill-Kummissjoni Ewropea bid-digriet tal-Viċi President tal-Qorti tal-Ġustizzja tas-27 ta’ Ottubru 2021, Il‑Kummissjoni vs Il‑Polonja (C‑204/21 R, EU:C:2021:878), hija mnaqqsa għal EUR 500000 kuljum, mid-data tal-firma ta’ dan id-digriet.
3)
L-ispejjeż huma rriżervati.
Firem
(
*1
)	Lingwa tal-kawża: il-Pollakk.